Neelano e botlhokwa
 Kgosi Otsile Ketshotseng wa kgotla ya Maenjane kwa Tutume a re go nna le mowa wa neelano ke selo se se botlhokwa thata mo bathong. E ne ya re a bua mo potsolosong, Kgosi Ketshotseng a tlhalosa fa mowa wa neelano o tlhokega, bogolo jang ka bontsi jwa batho mo motseng itsholelo ya bone e le kwa tlase. O tlhalositse fa Tautona Lt Gen. Seretse Khama Ian Khama aleka go nyeletsa lehuma mo lefatsheng mme Motswana mongwe le mongwe a tshwanelwa ke go tsenya letsogo go thusa. O boletse fa a sa jesiwe diwelang ke batho ba ba sa batleng go thusa ba masika a tlatsa ka gore batho batshwanetse go ithuta go kgaogana se ba nang naso le babangwe. O ne gape a bolela fa a utlwisiwa botlhoko ke batho ba ba sailang mo mebileng ba sa bereke ba inaakantse le majalwa. “Puso e dira ka bojotlhe go tokafatsa matshelo a batho mme le rona re tshwanelwa ke go tsenya letsogo. “Lesang go dikologa le meriti ya ditlhare le tsene mo dijarateng le batle ditiro,” ga bua Kgosi. Kgosi a re banana ba tshwanetse go inaakanya le mananeo a a tlhomilweng ke puso gore ba ikinole mo lehumeng ka one. A re ba tsee malebela mo go ba ba setseng ba bone thuso ka ba tlhabolotse matshelo a bone. Bokhutlo